पाएं अपने शहर की ताज़ा ख़बरें और फ्री ई-पेपरडाउनलोड करें
दिल्ली/रायपुर । वरिष्ठ कांग्रेसी अजीत जोगी और दिग्विजय सिंह के बीच बयानबाजी विवाद पर कांग्रेस अध्यक्ष सोनिया गांधी ने रिपोर्ट मांगी है। प्रदेश कांग्रेस के कार्यकारी अध्यक्ष डॉ. चरणदास महंत सोनिया गांधी को अपनी रिपोर्ट देंगे। वहीं दिल्ली के सांसद और पार्टी प्रवक्ता संदीप दीक्षित का छत्तीसगढ़ जाने के निर्देश दिए हैं। दीक्षित रायपुर जाकर नक्सली हमले के बाद की स्थिति की समीक्षा करके रिपोर्ट तैयार करेंगे। दोनों की रिपोर्ट मिलने के बाद पार्टी इस मामले पर फैसला लेगी।
इधर, शुक्रवार को डॉ. महंत ने नई दिल्ली में कांग्रेस अध्यक्ष सोनिया गांधी, महासचिव जनार्दन द्विवेदी, कोषाध्यक्ष मोतीलाल वोरा, प्रदेश प्रभारी बीके हरिप्रसाद और केंद्रीय गृह मंत्री सुशील कुमार शिंदे से मुलाकात की। अध्यक्ष बनने के बाद महंत की नेताओं से यह पहली मुलाकात है। इस कारण इसे सौजन्य मुलाकात कहा जा रहा है। लेकिन राजनीतिक हल्कों में इसे अहम माना जा रहा है, क्योंकि गुरुवार को ही कांग्रेस भवन में नेताओं के बीच तल्ख शब्दों का आदान-प्रदान हुआ है।
माना जा रहा है कि इसे लेकर महंत से वरिष्ठ नेताओं की चर्चा हुई है। सोनिया से मिलने के बाद महंत ने पत्रकारों को बताया कि परिवर्तन यात्रा 15 जून के आसपास शुरू करेंगे। चौथे चरण की अधूरी यात्रा इसी महीने पूरी की जाएगी। इसके बाद बारिश को देखते हुए पांचवें चरण की यात्रा बाद में की जाएगी। परिवर्तन यात्रा के कार्यक्रम को कार्यक्रम महासचिव बीके.हरिप्रसाद, प्रदेश कांग्रेस के कार्यक्रम समन्वयक भूपेश बघेल से चर्चा के बाद अंतिम रूप दिया जाएगा।
दरभा के पास झीरमघाटी में कांग्रेस नेताओं के काफिले में नक्सली हमले के कारण चौथे चरण की यात्रा स्थगित कर दी गई थी। अब कांग्रेस चौथे चरण की यात्रा झीरमघाटी के पास केशलूर से शुरु किया जाएगा। इसमें कांग्रेस के राष्ट्रीय स्तर के नेता भी शामिल होंगे। कांग्रेसी इसमें राष्ट्रीय उपाध्यक्ष राहुल गांधी को लाने की कोशिश कर रहे हैं। उन्होंने कहा कि हम षडयंत्रकारियों को मुंहतोड़ जवाब देंगे।
महंत ने कहा कि छत्तीसगढ़ की जनता को भाजपा सरकार के कारनामों से अवगत कराकर सभी कांग्रेसजन आगामी चुनावों में एकजुट हो भाजपा को सत्ता से उखाड़ फेकेंगे।
केंद्रीय सुरक्षा बल से मिले परिवर्तन यात्रा को सुरक्षा
कार्यकारी अध्यक्ष महंत ने केंद्रीय गृहमंत्री सुशील कुमार शिंदे से भी मुलाकात की। उन्होंने परिवर्तन यात्रा में पर्याप्त सुरक्षा इंतजाम के लिए प्रदेश की भाजपा सरकार को निर्देशित करने की बात कही। महंत ने शिंदे से कहा कि राज्य सरकार की सुरक्षा व्यवस्था से उनका विश्वास उठ गया है। परिवर्तन यात्रा को पूरी सुरक्षा केंद्रीय बलों के माध्यम से दी जाए। शिंदे ने उन्हें केंद्र से सुरक्षा देने का आश्वासन दिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn